แฟนพันธุ์แท้หุ้นซื้อบลจ.เมย์แบงก์
"แคปปิตอล ลิ้งค์ โฮลดิ้ง เผยซื้อ บลจ.เมย์แบงก์ หวังรองรับกลุ่มลูกค้าเครดิตฟองซิเอร์ ต้องการลงทุนกองทุนตราสารหนี้ เสี่ยงต่ำและพักเงินสั้น ไม่เน้นออกองทุนจำนวนมาก
19 ส.ค. 2559

"แคปปิตอล ลิ้งค์ โฮลดิ้ง เผยซื้อ บลจ.เมย์แบงก์ หวังรองรับกลุ่มลูกค้าเครดิตฟองซิเอร์ ต้องการลงทุนกองทุนตราสารหนี้ เสี่ยงต่ำและพักเงินสั้น ไม่เน้นออกองทุนจำนวนมาก
นายเกรียงไกร ศิระวณิชการ กรรมการผู้จัดการใหญ่ บริษัท แคปปิตอล ลิ้งค์ โฮลดิ้ง ซึ่งเป็นแฟนพันธุ์แท้ตลาดหุ้น เปิดเผยว่า บริษัทได้เข้าซื้อกิจการของบริษัทหลักทรัพย์จัดการกองทุนรวม (บลจ.) เมย์แบงก์ (ประเทศไทย) จาก บลจ.เมย์แบงก์ เบอร์ฮาด ประเทศมาเลเซีย มูลค่ารวม 103.10 ล้านบาท หลังจากทราบว่ากลุ่มมาเลเซียต้องการขายธุรกิจกองทุนรวมในประเทศไทย 
สำหรับวัตถุประสงค์ในการเข้าซื้อกิจการครั้งนี้ เพื่อรองรับความต้องการของกลุ่มลูกค้าเงินฝากของบริษัท เครดิตฟองซิเอร์ แคปปิตอล ลิ้งค์ ซึ่งเป็นบริษัทย่อย ที่ประกอบธุรกิจสถาบันการเงิน รับเงินฝากจากประชาชนเหมือนธนาคารพาณิชย์ ปัจจุบันมีลูกค้ากว่า 100 ราย พอร์ตประมาณ 1,000 ล้านบาท ซึ่งฐานลูกค้าต้องการความเสี่ยงต่ำ แต่ด้วยข้อจำกัดที่บริษัทย่อยแห่งนี้ไม่สามารถรับเงินฝากที่มีระยะเวลาต่ำกว่า 1 ปีได้ตามเกณฑ์ จึงเป็นเหตุผลที่ทำให้บริษัทสนใจธุรกิจกองทุนรวม
นายเกรียงไกร กล่าวว่า บริษัทจะเปลี่ยนชื่อ บลจ.เมย์แบงก์ (ประเทศไทย) เป็น บลจ.แคปปิตอล ลิ้งค์ โดยมีนางร่มฤดี ศิระวณิชการ ปัจจุบันเป็นผู้บริหารบริษัท เครดิตฟองซิเอร์ แคปปิตอล ลิ้งค์ เข้ามาดำรงตำแหน่งกรรมการผู้จัดการ บลจ. และคาดว่าจะออกกองทุนรวมตราสารหนี้ 1-2 กองในปีนี้ โดยกองแรกจะออกได้ประมาณไตรมาส 4 “เราจะไม่ทำเหมือน บลจ.อื่น ที่ต้องมีโปรดักต์ครบหรือหลากหลาย แต่เราจะทำในสิ่งที่ถนัดและชำนาญเท่านั้น อย่างตราสารหนี้ เราคงไม่ไปออกกองทุนต่างประเทศที่เราไม่ถนัดและกลุ่มลูกค้าที่ต้องการลงทุนมีค่อนข้างน้อย แต่จะดูแลลูกค้าเงินฝากและลูกค้าสินเชื่อให้มีทางเลือกเพิ่มขึ้น” นายเกรียงไกร กล่าว
สำหรับเหตุผลที่ทำให้บริษัทตัดสินใจซื้อกิจการ บลจ.เมย์แบงก์ แทนที่จะซื้อใบอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เนื่องจากมองว่าการซื้อกิจการ บลจ.เมย์แบงก์ทำให้บริษัทดำเนินธุรกิจได้รวดเร็วกว่าการซื้อใบอนุญาตที่ต้องคัดสรรบุคลากรและวางระบบ ต้องใช้เวลานาน ทำให้มีค่าใช้จ่ายต่อเนื่องโดยไม่มีรายรับเข้ามา ในขณะที่ บลจ.แคปปิตอล ลิ้งค์ จะดำเนินกิจการได้เร็ว โดยมีทีมงานบางส่วนมาจาก บลจ.เมย์แบงก์ และจากกลุ่มแคปปิตอล ลิ้งค์“ตามแผนบริษัทคาดว่าในปี 2560 บลจ.แคปปิตอล ลิ้งค์น่าจะมีกำไรได้ ส่วนธุรกิจหลักทรัพย์บริษัทก็มีความสนใจ แต่ปัจจุบันมีการแข่งขันค่อนข้างสูง ตอนนี้จึงเน้นหารายได้ก่อน” นายเกรียงไกร กล่าว
ทั้งนี้ เมื่อวันที่ 9 ส.ค. 2559 บลจ.เมย์แบงก์ เบอร์ฮาด ประเทศมาเลเซีย แจ้งว่าได้ขายหุ้นที่ถืออยู่ใน บลจ.เมย์แบงก์ (ประเทศไทย) ทั้งหมดจำนวน 26,999,998 หุ้น หรือ 99.99% ของทุนจดทะเบียนให้กับบริษัท แคปปิตอล ลิ้งค์ โฮลดิ้ง เรียบร้อยแล้ว
สำหรับบริษัท แคปปิตอล ลิ้งค์ โฮลดิ้ง มีสถานะเป็นบริษัทโฮลดิ้ง ก่อตั้งเมื่อวันที่ 18 ต.ค. 2555 โดยนายเกรียงไกร ศิระวณิชการ ซึ่งเป็นที่รู้จักในฐานะเป็นแฟนพันธุ์แท้ตลาดหุ้น ได้ร่วมหุ้นกับอดีตผู้บริหารโบรกเกอร์และวาณิชธนกิจ โดยมีนโยบายการลงทุนในธุรกิจทางการเงิน นอกจากมีบริษัทเครดิตฟองซิเอร์แล้ว ยังมีบริษัทย่อยในกลุ่ม ได้แก่ บริษัท แคปปิตอล ลิ้งค์ แอ๊ดไวเซอรี่ ประกอบธุรกิจให้คำปรึกษาธุรกิจและให้คำปรึกษาทางการเงิน บริษัท แคปปิตอล ลิ้งค์ ลีสซิ่ง ประกอบธุรกิจให้สินเชื่อประเภทลีสซิ่งและแฟกเตอริ่งและบริษัท บริหารสินทรัพย์ แคปปิตอล ลิ้งค์ ประกอบธุรกิจรับซื้อ หรือโอนสินทรัพย์ด้อยคุณภาพของสถาบันการเงิน